钦定古今图书集成/明伦汇编/官常典/第758卷 > 苏琼
## 钦定古今图书集成/明伦汇编/官常典/第758卷 > 苏琼

按《池州府志》：“琼，字青城，进士，任景州知州，调泸州。遇
献贼攻城，多方守御，浃旬不下，贼遁去。后以松潘道
莅任，过泸，启门郊迎，贼乘隙入，琼率属吏巷战，骂不
绝口，支解以死。妻舒氏引刀自刎，仆婢数人相继而
殒。署州事某申详云：‘力屈始擒，有张巡、许远之风。骂
贼而死，真真卿杲卿之比。且臣死君，妻死夫，仆婢死
主’”，一门忠义，古今罕见。抚按交题，赠太仆寺卿，赐祭
葬。舒氏赠淑人，敕建旌忠祠。